**Έκθεση της Κοινοβουλευτικής Επιτροπής Γεωργίας και Φυσικών Πόρων για τους κανονισμούς «Οι περί Παραγωγής και Εμπορίας του Πολλαπλασιαστικού Υλικού Οπωροφόρων Φυτών και Οπωροφόρων Φυτών που Προορίζονται για την Παραγωγή Φρούτων (Τροποποιητικοί) Κανονισμοί του 2023»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Κυριάκος Χατζηγιάννης |
| Ανδρέας Πασιουρτίδης | Χρίστος Ορφανίδης |
| Βαλεντίνος Φακοντής | Ηλίας Μυριάνθους |
| Χαράλαμπος Πάζαρος | Χαράλαμπος Θεοπέμπτου |

Η Κοινοβουλευτική Επιτροπή Γεωργίας και Φυσικών Πόρων εξέτασε τους πιο πάνω κανονισμούς σε δύο συνεδρίες της, που πραγματοποιήθηκαν στις 3 και 10 Οκτωβρίου 2023. Στο πλαίσιο της πρώτης συνεδρίας της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος και της Νομικής Υπηρεσίας της Δημοκρατίας. Ο Κυπριακός Σύνδεσμος Φυτοπροστασίας (ΚΥΣΥΦ), ο Σύνδεσμος Καλλιεργητών Ανθέων και Φυτών και οι αγροτικές οργανώσεις ΠΕΚ, ΕΚΑ, «Νέα Αγροτική Κίνηση», «Παναγροτικός Σύνδεσμος» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στην εν λόγω συνεδρία της επιτροπής.

Σημειώνεται ότι, κατ’ εξαίρεσιν της συνήθους διαδικασίας συζήτησης, οι κανονισμοί εξετάστηκαν από την επιτροπή κατά προτεραιότητα, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, για λόγους που επιβάλλονται από τον σκοπό τους. Ειδικότερα, για τη συζήτηση των κανονισμών ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός των κανονισμών, οι οποίοι εκδίδονται δυνάμει του άρθρου 14 του περί Παραγωγής και Εμπορίας Φυτικού Πολλαπλασιαστικού Υλικού Νόμου, είναι η εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Εκτελεστική Οδηγία (ΕΕ) 2022/2438 της Επιτροπής της 12ης Δεκεμβρίου 2022 για την τροποποίηση της οδηγίας 93/49/ΕΟΚ και της εκτελεστικής οδηγίας 2014/98/ΕΚ όσον αφορά τους ενωσιακούς ρυθμιζόμενους επιβλαβείς οργανισμούς μη καραντίνας στο πολλαπλασιαστικό υλικό καλλωπιστικών φυτών, στο πολλαπλασιαστικό υλικό οπωροφόρων φυτών και στα οπωροφόρα δένδρα που προορίζονται για την παραγωγή φρούτων».

Ειδικότερα, σύμφωνα με τα στοιχεία που κατατέθηκαν ενώπιον της επιτροπής από τον εκπρόσωπο του Υπουργείου Γεωργίας, Αγροτικής Ανάπτυξης και Περιβάλλοντος, με τους κανονισμούς σκοπείται η τροποποίηση των περί Παραγωγής και Εμπορίας του Πολλαπλασιαστικού Υλικού Οπωροφόρων Φυτών και Οπωροφόρων Φυτών που Προορίζονται για την Παραγωγή Φρούτων Κανονισμών, ώστε να εξαιρούνται από τη διεξαγωγή ελέγχων πιστοποιημένα μητρικά φυτά και πιστοποιημένο υλικό, όταν αυτά έχουν παραχθεί σε περιοχές που είναι απαλλαγμένες από τους σχετικούς επιβλαβείς οργανισμούς. Περαιτέρω, στους κανονισμούς περιλαμβάνεται μεταβατική πρόνοια σύμφωνα με την οποία έως την 31η Δεκεμβρίου 2029 επιτρέπεται υπό προϋποθέσεις η εμπορία σπόρων και σπορόφυτων που παράγονται από προβασικά, βασικά και πιστοποιημένα μητρικά φυτά ή υλικό CAC (υλικό προδιαγραφών Ευρωπαϊκής Ένωσης) τα οποία υπήρχαν πριν από την 1η Ιανουαρίου 2017 και έχουν πιστοποιηθεί επίσημα ή πληρούν τις προϋποθέσεις, για να χαρακτηριστούν ως υλικό CAC πριν από την 31η Δεκεμβρίου 2029.

Σημειώνεται ότι ως προθεσμία μεταφοράς των διατάξεων της Εκτελεστικής Οδηγίας (ΕΕ) 2022/2438 στο εθνικό δίκαιο καθορίζεται η 30ή Ιουνίου 2023, ωστόσο οι κανονισμοί κατατέθηκαν στη Βουλή την 21η Σεπτεμβρίου 2023. Συναφώς, λόγω της μη έγκαιρης εναρμόνισης της εθνικής νομοθεσίας με την εν λόγω Εκτελεστική Οδηγία, η Ευρωπαϊκή Επιτροπή έχει ήδη αρχίσει διαδικασία παράβασης εναντίον της Δημοκρατίας, η οποία βρίσκεται στο στάδιο της προειδοποιητικής επιστολής.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών των κανονισμών κατά τη συζήτησή τους ενώπιον της ολομέλειας του σώματος.

16 Οκτωβρίου 2023

Αρ. Φακ.: 23.03.060.**049**-2023

ΚλΧ/ΘΧ